* 1. **Uvod**

Proučavanje ljudskog ponašanja u slučaju požara vrlo je važan element adekvatne protupožarne zaštite objekata. Na primjer, projektant zgrade može napraviti odličan plan evakuacijskih putova. Usprkos tome, u situaciji stvarnog požara, može se lako dogoditi da ljudi uopće ne koriste te putove. Razlog je jednostavan: u situaciji općeg straha, čak i panike, ljudi instinktivno nastoje napustiti opožareni objekt onim istim putovima koje svakodnevno koriste. Stoga je vrlo vjerojatna situacija da ljudi neće koristiti izlaze predviđene za slučaj požara te će se zbog toga na glavnom stubištu stvoriti gužva koja će onemogućiti kretanje, što može imati fatalne posljedice. Navedeni primjer pokazuje da su spoznaje o ponašanju ljudi u slučaju požara važne za pravilno planiranje građevina, za donošenje adekvatnih propisa, te za pravilno uvježbavanje ljudi za slučaj požara. To je osobito značajno zato što postoje određene pravilnosti u ponašanju za vrijeme požara pa na osnovu prethodnih iskustava možemo predvidjeti buduća ponašanja.Pri tom je potrebno naglasiti da je ponašanje u požarima gotovo uvijek vrlo riskantno ponašanje jer se odvija u složenim uvjetima, koji se mijenjaju velikom brzinom, u uvjetima nedostatnih informacija i uz veliku opasnost za ljude i materijalna dobra.

Radi toga, projektanti i stručnjaci za protupožarnu zaštiti moraju poznavati osnove psihologije i pravilnosti individualnog i kolektivnog ponašanja u kriznim situacijama. Stoga će ovaj rad prvo objasniti karakteristike emocionalnih stanja koje se javljaju u slučaju požara a to su tjeskoba, strah i panika. Nakon toga bit će analizirani oni oblici kolektivnih ponašanja koji su važni za predviđanje ponašanja ljudskih grupa u izvanrednim situacijama (konformizam, poslušnost, socijalna facilitacija, altruizam i difuzija odgovornosti). U tom drugom dijelu bit će izložene i osnovne upute za vođenje grupa u uvjetima požara.

**9.2 Emocionalne reakcije prilikom izbijanja požara**

9.2.1  *Tjeskoba*

Tjeskoba je “strah od straha”, dakle, najblaži oblik straha. Ona je signal nadolazeće opasnosti. Kakva je vjerojatnost da će u slučaju požara ljudi osjećati tjeskobu? Da li je tjeskoba veća ili manja kod onih koji su imali ili kod onih koji nisu imali prethodna iskustva s požarima? Istraživanja su pokazala da najveći stupanj tjeskobe možemo očekivati kod ljudi koji nikad nisu iskusili požar a najmanji kod onih koji su doživjeli požar ali nisu imali negativnih posljedica. Između njih, po stupnju osjećaja tjeskobe, dolaze osobe koje su doživjele požar ali su u njima doživjeli određene ozljede.[[1]](#footnote-1) Istraživanja su također pokazala da nepredvidivost povećava tjeskobu. Iz navedenih razloga jako je bitno održavati protupožarne vježbe kako bi se ljudi ne samo naučili potrebnom ponašanju u slučaju požara nego i kako bi osjećali manji strah i tjeskobu u slučaju požara. Vježbe su osobito bitne za skupine koje su najviše sklone tjeskobi a to su osobe mlađe od 18 te osobe starije od 65 godina.

* + 1. *Strah*

Strah je emocionalna reakcija na stvarnu ili zamišljenu opasnost. Strah je jedna od četiri temeljnih emocija (druge su radost, srdžba i žalost). Javlja se i kod nižih životinja, a javlja se i kod novorođenčadi. Iznenadnost opasnosti povećava strah. Kako požari obično nastupaju iznenada vrlo je vjerojatno da će ljudi osjećati intenzivan strah u slučaju požara. No, je li strah nužno štetan? Odgovor je negativan! Strah priprema organizam za suočavanje s opasnošću - ubrzava se rad srca, povećava tlak, ubrzava disanje i poboljšava protok kisika. Strah izaziva širenje zjenica, žeđ, gubitak apetita, usporavanje probave, stiskanje šaka. Na taj način osjećaj straha zapravo povećava našu sposobnost za suočavanje s opasnošću.

Istraživače je interesiralo i pitanje povećava li strah sposobnost rješavanja problema? Odgovor je pozitivan ako je riječ o fizičkim naporima i lakšim misaonim problemima. Međutim, strah smanjuje sposobnost rješavanja teških misaonih problema (na primjer rješavanja matematičkih problema). Dodatno, preveliki strah (koji prelazi u paniku) značajno otežava mogućnost rješavanja problema. Dakle, strah ima pozitivan učinak samo ako je pod kontrolom. Ako čovjek ne može više kontrolirati vlastito ponašanje strah povećava vjerojatnost pogibelji.

Međutim, postoje li ljudi koji uopće ne osjećaju strah? Odgovor je pozitivan – neki teško bolesni ljudi (psihopati) ne poznaju osjećaj straha! Ti ljudi su najčešće izrazito agresivni, sadisti i skloni kriminalu! S druge strane, između 2 i 5 posto ljudi je bolesno tjeskobno i strašljivo te zbog toga moraju dobivati stručnu pomoć. Neki ljudi boluju i od posebne vrsta fobije – pirofobije (strah od vatre).[[2]](#footnote-2) Takvi ljudi mogu izazvati paniku prilikom požara.

Za sam kraj spomenut ćemo još jedno interesantno istraživanje o strahu. Istraživače je interesiralo kakve psihičke osobine odlikuju heroje – ljude koji su na djelu pokazali izuzetno junaštvo. Pokazalo se da su takvi ljudi nadprosječno inteligentni, psihički stabilni ali i manje disciplinirani od prosječnih ljudi.[[3]](#footnote-3)

* + 1. *Panika*

Panika je nerazumno, iracionalno ponašanje koje nastaje zbog stvarne ili umišljene opasnosti. Može li panika biti korisna? Ne. Za razliku od straha, koji može biti koristan, panika gotovo uvijek povećava vjerojatnost tragičnih događaja. Očigledan primjer je situacija kad se ljudi ne uspiju evakuirati iz opožarenog kina - u kojem se vrata otvaraj prema unutra - jer se svi naguraju na vrata. Bez panike oni bi se lako evakuirali: dovoljno bi bilo da se odmaknu i omoguće otvaranje vrata. Međutim, panika sprječava njihovo racionalno ponašanje.

Kako reagiraju ljudi koje je zahvatila panika? Najčešća reakcija je paničan bijeg. Dodatno, ljudi koje je zahvatila panika su agresivni. Međutim, ponekad panika može izazvati potpuno zakočenost. Ono što je zajedničko svim ljudima koje je obuzela panika jest nemogućnost racionalnog razmišljanja.

Koji su glavni uzroci panike?[[4]](#footnote-4) Prvo, to je uvjerenje (stvarno ili izmišljeno) da postoji životna ugroženost. Drugo, panika se javlja kad se ljudi prestanu racionalno ponašati (vidi gornji primjer) i kad se u potpunosti prepuste emocijama (intenzivnom strahu). Treće, paniku karakterizira mentalna zaraza – ona se prenosi s jedne osobe na drugu. Panici su osobito skloni alkoholičari i narkomani, ljudi koji nemaju vođu i ljudi koji međusobno ne surađuju radi rješavanja problema. Dodatno, vjerojatnost panike se osobito povećava u uvjetima iznenadne opasnosti te fizičke iscrpljenosti.

Kako onda spriječiti paniku? Iz gore navedenih uzroka požara može se zaključiti i koje mjere treba poduzeti da bi se panika spriječila. Prvo, ljude treba unaprijed realno upoznati s mogućom opasnošću. Najveći strah ljudi osjećaju kad precjenjuju opasnost. Pošto je u većini požara ugroženost ljudskih života relativno mala, spoznaja o stvarnoj opasnosti smanjuje vjerojatnost panike. Drugo, u kriznim situacijama vrlo je važno uspostaviti disciplinu. Stoga je potrebno prije izbijanja požara odrediti osobe koje su odgovorne za evakuaciju i organizaciju gašenja. Kad ljudi imaju sposobne vođe, kojima vjeruju, vjerojatnost panike svodi se na najmanju moguću mjeru. Ne samo vođe nego i ostali ljudi trebaju u slučaju požara djelovati umirujuće na okolinu. Kao što je panika zarazna, zarazna je i smirenost. Osobu koja paničari treba nastojati smiriti. Ako ona nastavi s paničnim ponašanjem potrebno ju je izolirati. Treće, aktivnost smanjuje paniku. Zato je u požaru potrebno ljude angažirati, bilo u gašenju požara bilo u aktivnosti evakuacije. Na kraju, ali ne manje važno – što ljudi više znaju o požarima manja je vjerojatnost da će ih uhvatiti panika. Zato su vježbe evakuacije vrlo efikasno sredstvo prevencije panike.

Na kraju, potrebno je odgovoriti i na pitanje o učestalosti panike za vrijeme požara. Dobra je vijest, koju su pokazala istraživanja, da se panika prilikom požara javlja relativno rijetko. Na žalost, situacije u kojima se panika ipak pojavljuje su odlične vijesti za novinare. Zato neupućeni imaju dojam da je panika općeprisutna reakcija ljudi u slučajevima požara.

* 1. **Grupna ponašanja i njihovo značenje u slučaju požara**

Iz iskustva znamo da se ljudi ne ponašaju isto kao izolirani pojedinci i kao članovi grupe. Student odlikaš - koji je uvijek pristojan na predavanjima - može se, kako član navijačke skupine, ponašati vrlo agresivno. Kako se prilikom požara ljudi najčešće nađu unutar grupe, potrebno je prikazati osnovne karakteristike grupnog ponašanja.

* + 1. *Socijalna facilitacija*

Ne samo da grupa kao cjelina drugačije djeluje nego zbir pojedinaca nego i svaki pojedinac drugačije djeluje kad je u grupi i kad ga promatraju drugi članovi grupe. Svakoj nogometnoj momčadi je prednost ako igra na domaćem terenu jer podrška navijača povećava motiviranost. Interesantno je napomenuti da je socijalna facilitacija prisutna i kod životinja, čak i kod insekata. Na primjer, žohari brže prolaze kroz jednostavan labirint ako ih promatraju drugi žohari! Međutim, ako se radi o kompliciranom labirintu, žohari sporije prolaze. Izgleda da u tom slučaju imaju „tremu“ pa teže rješavaju komplicirani zadatak. Slično, ljudi lakše rješavaju šahovske probleme ako ih drugi ljudi pri tom ne promatraju. Ta pojava – da ljudi bolje rade u prisutnosti drugih ljudi, ako se radi o fizičkim naporima i jednostavnim zadacima, ali ne ako se radi o kompliciranim intelektualnim zadacima – naziva se *socijalna facilitacija*.

Kako socijalna facilitacija utječe na ponašanje ljudi u požarima? Očigledno, najčešće pozitivno. Pošto je izlazak iz opožarenog objekta povezan s fizičkim naporom i najčešće predstavlja zadatak koji ne zahtjeva veliko intelektualno naprezanje, prisutnost drugih ljudi povećava motivaciju za izlazak. Osim toga, spremnost ljudi da pomažu u slučaju požara – o čemu će više riječi biti kasnije – također je povezana sa socijalnom facilitacijom. Kao što se nogometaši žele pokazati pred domaćom publikom u najboljem svjetlu, tako i ljudi u požarima žele pokazati svoju spremnost za pomoć drugim ljudima. Međutim, ako se u požaru pojavi vrlo komplicirana situacija, koja zahtijeva veliki intelektualni napor, onda prisutnost drugih ljudi može imati negativan učinak.

*9.3.3 Konformizam*

Druga važna karakteristika grupnog ponašanja, koja je usko povezana sa socijalnom facilitacijom je *konformizam -* promjena ponašanja pod utjecajem drugih ljudi. Taj oblik ponašanja provjeren je brojim eksperimentima[[5]](#footnote-5) a i iskustvom ljudi. Na primjer, u jednom eksperimentu studentima je pušten dim u prostoriju u kojoj su rješavali testove. Ako je student bio sam u prostoriji u 75% slučajeva je prijavio požar. Međutim, ako su u prostoriji bila još dva „studenta“ koja, po dogovoru s voditeljem eksperimenta nisu reagirala na dim, samo 10% studenata prijavilo je prisutnost dima. Konformizam je važan za ponašanje u slučaju požara jer će ljudi imitirati druge ljude. Dakle, ako netko počne paničariti vrlo je vjerojatno da će utjecati i na druge ljude te da će se panika proširiti na cijelu grupu. Obratno, ako ljudi vide da drugi ljudi pomažu invalidima pri evakuacije vrlo je vjerojatno da će i sami početi pomagati. Upravo zato je vrlo važno pravilno vođenje ljudi za vrijeme požara.

* + 1. *Altruizam*

Jesu li ljudi spremni pomagati jedni drugima u slučaju požara? Prije nego što odgovorimo na to pitanje analizirat ćemo jesu li ljudi općenito voljni pomagati jedni drugima. U literaturi je moguće pronaći brojne primjere koji pokazuju da ljudi ponekad ne pokazuju niti najmanju brigu za druge. Možda je najpoznatiji slučaj Kitty Genovese, djevojke koja je bila okrutno silovana i ubijena usred New Yorka. Napad je trajao 45 minuta. Čak 38 stanara je čulo njezine pozive u pomoć. Međutim, ne samo da nitko nije priskočio u pomoć nego nisu čak niti pozvali policiju! Na osnovi tog događaja mogli bismo doći do vrlo negativnih zaključaka o ljudskoj prirodi. Međutim, literatura bilježi i brojne primjere u kojim su ljudi bili spremni riskirati čak i vlastiti život da bi spasili druge. Na primjer, 1982. godine, usred hladne zime, avion se srušio u rijeku Potomac. Ubrzo je došao helikopter za spašavanje. Jedan od putnika dohvatio je uže za spašavanje. Međutim, to uže dodao je najbližoj osobi. Taj postupak ponovio je sve do trenutka kad su svi preživjeli putnici, osim njega, bili evakuirani. Kad je helikopter krenuo spasiti i njega olupina aviona je potonula i on zajedno sa njom. Dakle, pomogao je spasiti sve preživjele putnike žrtvujući pri tom vlastiti život. Jesu li ljudi u požarima skloniji ponašati se kao u slučaju Kitty Genovese ili kao u slučaju havarije zrakoplova? Odgovor je nedvosmislen. Istraživanje za istraživanjem pokazuje da su ljudi za vrijeme požara izrazito skloni pomagati drugim ljudima. Na primjer, prilikom eksplozije i požara u Svjetskom trgovačkom centru ljudi su bili spremni nositi invalide od 100-og kata sve do izlaza! Drugim riječima, za vrijeme požara ljudi se puno češće ponašaju *altruistički[[6]](#footnote-6)* nego egoistički.

* + 1. *Difuzija odgovornosti*

Ipak, postoji jedna karakteristika grupnog ponašanja koja umanjuje vjerojatnost pomaganja a to je *difuzija odgovornosti* – u masi ljudi očekuju da će netko drugi preuzeti odgovornost. Drugim riječima, veća je vjerojatnost da će se unesrećenoj osobi biti pružena pomoć ako se kraj nje nalazi samo jedna osoba nego ako je okružena stotinama ljudi. Jer u masi svatko misli da će netko drugi pomoći! To je vjerojatno glavni razlog zašto nitko nije pomogao gore spomenutoj Kitty Genovese – svi su mislili da je netko drugi zvao policiju i pitali se zašto bi baš oni riskirali i pomogli nesretnoj djevojci! U literaturi su zabilježeni brojni slučajevi kad požari nisu bili dojavljeni vatrogascima minutama ili čak satima iz jednostavnog razloga što su ljudi bili uvjereni da je netko drugi već obavijestio vatrogasce!

Dakle, kako spriječiti difuziju odgovornosti? Ako ste unesrećeni uperite prst u točno određenu osobu i zamolite ju za pomoć. U tom slučaju prozvana osoba neće moći izbjeći odgovornost. A ako naiđete na osobu koja treba pomoć nemojte misliti da će netko drugi pomoći nego pomognite sami! U literaturi je zabilježen slučaj studentice psihologije koja je nakon predavanja o difuziji odgovornosti slučajno došla do zgrade na čijem je vrhu stajao čovjek koji je prijetio da će počiniti samoubojstvo. Sjetivši se što je naučila nekoliko trenutaka prije, odmah je pozvala prvu pomoć i sama počela nagovarati nesretnika da ne počini samoubojstvo. Znala je da ako mu ne pomogne ona sama najvjerojatnije neće niti nitko drugi. I uspjela je ga nagovoriti da odustane od samoubojstva. Drugim riječima, u slučaju požarne opasnosti – nakon što pozovete vatrogasce – sami pristupite gašenju manjih požara ili pomognite evakuaciju ljudi da biste izbjegli difuziju odgovornosti. Dodatno, vjerojatno je da će drugi ljudi – zbog konformizma – slijediti vaš primjer i također se ponašati altruistički. Pri tom će prisutnost drugih ljudi ubrzati evakuaciju zbog fenomena socijalne facilitacije! Dodatno - ako nema osobe koja je zadužena za organizaciju gašenja i evakuaciju – sami preuzmite odgovornost i organizirajte ljude. Međutim, hoće li drugi ljudi biti spremni slušati?

* + 1. *Poštivanje autoriteta i vođenje grupa*

Vjerojatno najbolji izvor za razumijevanje ljudske sklonosti za poštivanjem autoriteta daju nam Milgramovi (1963) eksperimenti. U njima je autor proučavao da li će ljudi biti spremni nanositi bol, čak izazvati i smrt neke osobe ako im je to naređeno. Sudionici eksperimenta trebali su davati elektrošokove ljudima ako ne bi odgovorili točno na postavljena pitanja. Šokovi su išli od blagih do smrtonosnih. Naravno, oni koji su „primali“ šokove su glumili bol i elektrošokovi nisu bili stvarni ali oni koji su zadavali šokove nisu znali da je u pitanju gluma. Usprkos tome, čak 63% sudionika bilo je spremno zadati i smrtonosni elektrošok! Pri tom su slušali zapomaganje „žrtava“ i molbe da se prestane sa šokovima. Mnogi od njih su se bunili ali kad im je voditelj eksperimenta autoritativnim glasom rekao da moraju nastaviti sa davanjem šokova - jer su pristali sudjelovati u eksperimentu – oni su ipak nastavili davati elektrošokove. Milgramov eksperiment jasno je pokazao da su ljudi spremni slijediti autoritete, ponekad čak i slijepo.

Što nam to znači kad su u pitanju požari? Ma koliko Milgramovi eksperimenti upućuju na pesimistično gledanje na ljudsku prirodu oni nam ipak ukazuju da su ljudi spremni slijediti i pozitivne autoritete, pogotovo u kriznim situacijama. Zaista, iskustva pokazuju da ljudi za vrijeme požara žele slušati, čak i traže autoritete koji će im reći što trebaju raditi. Osobito su skloni slušati ljude u uniformama, od vatrogasaca, preko policajaca, vojnika do medicinskog osoblja. Međutim, praksa je pokazala da ako nema ovlaštenih osoba dobro je da netko preuzme ulogu vođe kako bi se ljudi organizirali i na taj način povećali šanse za preživljavanje.

Socijale psihologe je interesiralo da li postoje „rođene vođe“. Istraživanja su pokazala da slijedeće osobine povećavaju vjerojatnost uspješnog vođenja: natprosječna inteligencija, ekstrovertiranost, samopouzdanje i sklonost dominaciji. Međutim, umijeće vođenja se može i učiti. Zato je osobito važno naučiti osobe koje su na rukovodećim pozicijama što trebaju raditi u slučaju požara. Dodatno, osobe koje se nalaze na tim funkcijama trebaju u slučaju požara preuzeti na sebe odgovornost. To konkretno znači da, na primjer, dekan(ica) fakulteta treba organizirati evakuaciju do dolaska vatrogasnih postrojbi. Pri tom joj trebaju pomagati ljudi koji su njeni najbliži suradnici (predstojnici zavoda). Dodatno, osobe na funkcijama trebale bi imati barem minimum potrebnog znanja o ponašanju ljudi za vrijeme požara kako bi bili u stanju uspješno organizirati gašenje manjih požara i (ili) evakuaciju u slučaju većih.

* + 1. *Vjerojatnost pomaganja u slučaju požara*

Na kraju ove sekcije navest ćemo glavne čimbenike koji utječu na vjerojatnost da će netko pomoći ili neće u slučaju požara. Glavni razlozi zašto ljudi ponekad ne pomažu su slijedeći:

1. Ne primjećuju opasnost – često se dešava da ljudi ne zovu vatrogasce ili ne počnu gasiti požar iz jednostavnog razloga što nisu primijetili da je požar izbio;
2. Ne tumače događaj kao opasnost – često se dešava da se ljudi ne počnu evakuirati kad čuju požarni alarm jer misle da je u pitanju vježba;
3. Misle da nije na njima da pomognu – difuzija odgovornosti;
4. Ne znaju kako pomoći – na primjer, ne znaju rukovati aparatima za gašenje požara ili ne znaju pružiti prvu pomoć;
5. Strah ih je, osobito u slučaju panike, kad ljudi misle samo na sebe;
6. Ne žele pomoći – mnogi ljudi su po prirodi egoisti.

Međutim, gore navedene tendencije najbolje se mogu smanjiti na najmanju moguću mjeru tako da se ljude educira o načinu kako trebaju postupati u slučaju požara.

* 1. **Zaključak i preporuke**

Na kraju ovog članka ponovit ćemo najvažnije zaključke o ponašanju ljudi za vrijeme požara. Istraživanja su pokazala da 80-90% ljudi reagira racionalno za vrijeme požara, nastojeći riješiti problem. Generalno govoreći, ljudi se za vrijeme kriza ponašaju altruistički. Prisutnost kvalitetnog vodstva i organizacije povećava adekvatno i altruističko ponašanje, a smanjuje neadekvatno i egoistično ponašanje. Trenirani ljudi daleko se racionalnije ponašaju, češće pristupaju gašenju i rjeđe stradavaju. Pri tom vrijedi pravilo da što je manja opasnost ljudi su racionalniji. Dodatno, ljudi su spremni pomagati i ljudima koje manje poznaju, pogotovo ako su njihovi klijenti (na primjer, pacijenti u bolnicama). Za planiranje evakuacije važna je spoznaja da se za vrijeme požara ljudi okupljaju na uobičajenim mjestima, zajednički raspravljaju o mogućim rješenjima i nastoje se kretati uobičajenim rutama. Zato je potrebno jasno označiti sve moguće putove evakuacije. Za vrijeme požara jako je važno ljudima davati jasne upute o ponašanju. Međutim, ključni faktor za smanjivanje smrtnosti, ozljeda i materijalne štete – uz mjere tehničke zaštite - je pravilno educiranje ljudi kako bi se u slučaju požara ponašali na optimalan način.

**9.9 Literatura**

Aronson, E., T. D. Wilson i R. M. Akert. 2005. *Socijalna psihologija*. Zagreb: Mate.

National Fire Protection Association. 2003. *Human Behavior in Fire Emergencies*. Quincy, USA: NFPA.

Pavlina, Ž. i Z. Komar. 2000. *Vojna psihologija*. Zagreb: Ministarstvo obrane Republike Hrvatske.

Rasbash, D., G. Ramachandran, B. Kandola, J. Watts and M. Law. 2004. *Evaluation of fire safety*. West Sussex, England; Hoboken, N.J.: J. Wiley & Sons.

Zvonarević, M. 1989. *Socijalna psihologija*. Zagreb: Školska knjiga.

1. Ova sekcija zasniva se na Ibrahimpašić, F. T., Jonjić S. i Polić A., „Tjeskobnost, strah i kako ih pobijediti“, u Pavlina i Komar (2000): 449-84. [↑](#footnote-ref-1)
2. Fobije se češće javljaju kod žena nego kod muškaraca. Tako se, na primjer, fobični strah od zmija i pauka javlja kod 3% muškaraca i 20% žena. [↑](#footnote-ref-2)
3. Istraživanje su proveli izraelski vojni psiholozi. U ispitivanje je bilo uključeno 283 vojnika odlikovanih za hrabrost prilikom arapsko-izraelskog rata 1973. godine (izvor: Gal, R. 1978. „Characteristics of heroism“, članak prezentiran na The Second International Conference on Psychological Stress and Adjustment in Time of War and Peace, Jeruzalem, 19.-23. lipnja 1978., prema Pavlina i Komar, 2000: 348-9). [↑](#footnote-ref-3)
4. Panika je prikazana prema Zvonarević, 1989: 405-8. [↑](#footnote-ref-4)
5. Osobito je glasovit Ashov eksperiment (1951.) u kojem su ljudi trebali izabrati koja je linija iste duljine kao model linija. Iako je odgovor bio očit, sudionici su griješili jer su drugi ispitanici – koji su bili u dogovoru s voditeljem eksperimenta – davali pogrešne odgovore. Drugim riječima, ispitanici su više vjerovali drugim ljudima nego vlastitim očima! [↑](#footnote-ref-5)
6. Altruizam je, dakle, sklonost pomaganja drugim ljudima. [↑](#footnote-ref-6)